钦定古今图书集成/方舆汇编/职方典/第1032卷 > 《重修三山城橹记》明·黄仲昭
## 钦定古今图书集成/方舆汇编/职方典/第1032卷 > 《重修三山城橹记》明·黄仲昭

三山，古闽越国，自晋置郡，历代皆为藩镇重地，其城
郭之设，盖已久矣。考之《图记》，闽越故在今藩署之北
里许。晋太康间，严郡守高病其隘且险，因图山川形
势，咨于郭著作璞，璞指一小山阜使迁之，即今之藩
署是也。唐中和间，郑观察镒因拓其东南隅，是曰子
城。及王氏据兹土，复筑一城，环子城外，是曰罗城。寻
增筑南北夹城，而吴越钱氏又增筑东南夹城，是曰
“外城。”宋兴，诏悉隳之。熙宁初，程大卿师孟始据旧子
城修复，遂拓其西南隅。至咸淳间，又增筑郡外城焉。
元时，复渐隳废。至正甲午，陈平章友定稍缮完之。国
朝洪武辛亥，驸马都尉王公恭增砌以石。六年，福州
中卫指挥李惠等，重加修治，并建楼橹，周而覆之。城

十二，串楼二千六百八十四间。周围池深七尺五寸，
长三千三百四十六丈。内北一段连山不通水源者
百单四丈。古《传》云：“龙腰山不可凿也。”成化癸卯六月
庚辰，闽大风雨，敌楼战屋并守宿之铺，摧毁殆尽，门
楼虽仅存，亦倾攲敝漏，寖以不支。时御用监太监顺
德陈公道，奉命镇闽，慨然以兴坏起废为己任，顾役
钜用艰，不可烦民也。因会巡按监察御史新安汪公
奎暨方岳重臣，会计而规画之。谋既协，乃下令“借卒
于闲羡，募匠于佣雇，取材于商贾之劝分，斥费于公
帑之”馀积，凡既备矣。遂渐次缮理，悉复其旧，而坚致
牢密，殆又过之。始事于是岁七月，越二年十月毕工。
三山父老咸喜大功之成，而役不及己也，爰走书属
仲昭记之。窃尝观诸《易》曰：“重门击柝，以待暴客。”则城
郭之设，圣人所以备豫不虞者也。人徒见孟轲氏谓
地利不如人和，遂以为城郭非为政者所急。殊不知
人心虽和，使无城郭以扦外卫内，则亦将何所恃以
为固耶？孟轲氏之意，盖谓“必得人心，然后城郭之固，
人为之守”，非谓专恃人和，而无俟乎城郭也。然则君
子之为政，固在于和其民人，以立其本，而城郭亦岂
可少哉？陈公岂弟文雅，蔼然有君子儒之风。其镇闽
也，爱民好士，节用省费，是固有以得民心矣。又以为
城郭所以卫民有不可缓者，而汲汲以修治之如此，
可谓本末不遗，而达为政之体，其度越常情远矣哉！
夫为政而心乎安民者为难，安民而复为图其久远
者尤难，所图既远，而得后人勿替引之又难也。今三
山之民，既幸得公以安民为心，又幸为完其城郭，为
久安计，皆可喜无憾矣。惟其欲后人勿替引之，则未
可必也。仲昭故不辞而为之《记》，以著公之功，且以警
乎后之人。